**Informācija par Maksātnespējas politikas attīstības pamatnostādņu 2016.-2020. gadam un to īstenošanas plāna izpildi 2021. gadā**

2021. gadā turpinājās sabiedrības informēšanas pasākumi par maksātnespējas jomas dažādām aktualitātēm, vienlaikus turpinot nodrošināt iesaistīto personu apmācības, kā arī rīcības kontroli. Veikti arī citi pasākumi maksātnespējas jomas pilnveidošanai.

Vēršam uzmanību, ka 2020. gada 3. martā Ministru kabinets lēma apstiprināt informatīvo ziņojumu par Maksātnespējas politikas attīstības pamatnostādņu 2016.–2020. gadam un to īstenošanas plāna īstenošanas starpposma novērtējumu par laikposmu no 2016. gada līdz 2017. gadam.[[1]](#footnote-1) Ar informatīvo ziņojumu[[2]](#footnote-2) vienlaikus sniegta informācija par vairāku pasākumu plānotajiem izpildes termiņiem pēc 2020. gada.

*Īstenoti sabiedrības informēšanas pasākumi*

Maksātnespējas jomas dažādu aspektu skaidrošanu sabiedrībai kopumā nodrošināja Maksātnespējas kontroles dienests, kā arī Tieslietu ministrija, Finanšu un kapitāla tirgus komisija un Ekonomikas ministrija sadarbībā ar Vides aizsardzības un reģionālās attīstības ministriju, Tieslietu ministriju un citām atbildīgajām institūcijām.

Tieslietu ministrija 2021. gada 19. martā organizēja vebināru “Kā veiksmīgi atrisināt biznesa parādsaistību problēmas?”.[[3]](#footnote-3) Informāciju par šo vebināru savā tīmekļvietnē publicēja arī Maksātnespējas kontroles dienests[[4]](#footnote-4), vienlaikus aktualizējot jau 2020. gadā Tieslietu ministrijas un Eiropas Rekonstrukcijas un attīstības bankas un finanšu nozares izstrādātās vadlīnijas[[5]](#footnote-5) par finanšu problēmu identificēšanu un pārvaldību, kuru mērķis palīdzēt uzņēmumiem Latvijā, kas saskaras vai drīzumā var saskarties ar finanšu grūtībām, savlaicīgi un proaktīvi risināt šīs grūtības, izmantojot efektīvāko rīcības plānu.

Informatīvās kampaņas “Kā pareizi atgūt parādus” ietvaros Maksātnespējas kontroles dienests ir izstrādājis skaidrojošu īsfilmu “Kreditoru tiesības maksātnespējas procesā”.[[6]](#footnote-6) Tajā skaidrots, ko nozīmē būt kreditoram un kā rīkoties, lai atgūtu savu naudu, ja parādniekam pasludināts maksātnespējas process. Tāpat šīs kampaņas laikā tapusi īsfilma “Darbiniekam neizmaksāto naudas līdzekļu atgūšana” un infografika “Kā atgūt neizmaksāto darba samaksu”[[7]](#footnote-7), informējot par darba devēja maksātnespējas procesu, kā arī darbinieka tiesībām iesniegt maksātnespējas procesa pieteikumu par savu darba devēju.

Tāpat sagatavots informatīvs materiāls efektīvai rīcībai ar parādnieka mantu[[8]](#footnote-8), lai veicinātu vienveidīgu izpratni jautājumā par efektīvu rīcību ar parādnieka mantu, kas aptver ne tikai Maksātnespējas likumā noteikto procedūru piemērošanas aprakstu, bet arī sniedz atsevišķus praktiskus piemērus, kuri iegūti, Maksātnespējas kontroles dienestam piemērojot tā kompetencē esošos uzraudzības instrumentus.

Maksātnespējas kontroles dienests arīdzan nodrošināja sabiedrības informēšanu par dažādiem jautājumiem saistībā ar Covid-19 infekcijas izplatības seku pārvarēšanai noteiktajiem pagaidu regulējumiem.[[9]](#footnote-9)

Īsfilmu skaidrojumi infografikas formātā, publikācijas un citi informatīvie materiāli atrodami arī Maksātnespējas kontroles dienesta sociālo tīklu kontos [*YouTube,*](https://www.youtube.com/channel/UCVb0ady5XGhXlz-QuSmw-ZA) [*Facebook*](https://www.facebook.com/MKD.gov.lv)*,* [*Twitter*](https://twitter.com/maksatnespeja) un [*LinkedIn*](https://www.linkedin.com/company/maksatnespeja).

Finanšu un kapitāla tirgus komisija 2021. gadā savā tīmekļvietnē ir publicējusi vadlīnijas “Parādu ārpustiesas restrukturizācija Latvijā”.[[10]](#footnote-10)

Savukārt Ekonomikas ministrija sadarbībā ar Vides aizsardzības un reģionālās attīstības ministriju, Tieslietu ministriju un citām atbildīgajām institūcijām, aktualizējusi dzīves situācijas aprakstu par maksātnespējas procedūrām, kas publicēts vienotajā valsts un pašvaldību portālā.[[11]](#footnote-11) Dzīves situāciju aprakstos ietverti vispārīgi apraksti ar praktiskiem padomiem par tiesiskās aizsardzības procesu, juridiskās personas maksātnespējas procesu un fiziskās personas maksātnespējas procesu, kā arī citiem risinājumiem finanšu grūtību risināšanai un arī identificēšanai.

*Īstenotas tiesiskās aizsardzības un maksātnespējas procesa īstenošanā iesaistīto personu apmācības un rīcības kontrole*

Maksātnespējas kontroles dienesta nodarbinātie Valsts policijas nodarbināto vadībā 2021. gadā apguva maksātnespējas cēloņu un maksātnespējas procesu uzsākšanas izvērtējumu no krimināltiesiskā aspekta, kā arī ekonomisko noziegumu izmeklēšanas problemātiku.[[12]](#footnote-12)

Savukārt Valsts policijas organizētajā starptautiskajā seminārā par ekonomisko noziegumu izmeklēšanas problemātiku “Korupcija privātajā sektorā, ar publiskajiem un privātajiem iepirkumiem saistīto noziegumu izmeklēšana” semināra dalībnieki tika informēti par interešu konflikta pazīmēm maksātnespējas procesa administratoru rīcībā.[[13]](#footnote-13)

Tāpat 2021. gadā turpinājās Tieslietu ministrijas ar Eiropas Restrukturizācijas un attīstības bankas un Eiropas Komisijas atbalstu īstenotās apmācības “Pārrobežu maksātnespējas principi un prakse”[[14]](#footnote-14) un “Parādu restrukturizācijas ABC juristiem”[[15]](#footnote-15). Apmācībās piedalījās dažādu jomu un institūciju eksperti, tai skaitā Maksātnespējas kontroles dienesta un Valsts policijas nodarbinātie, kā arī maksātnespējas procesa administratori.

Arī 2021. gadā Maksātnespējas kontroles dienests turpināja aktīvi uzraudzīt maksātnespējas procesa administratoru rīcību un izskatīt sūdzības par šo personu, kā arī tiesiskās aizsardzības procesa uzraugošo personu rīcību.[[16]](#footnote-16)

Valsts ieņēmumu dienests 2021. gadā līdz 30. novembrim pieņēmis 226 lēmumus, atzīstot administratīvos pārkāpumus saistībā ar juridiskās personas maksātnespējas procesa pieteikuma neiesniegšanu, un kopumā piemērojis naudas sodu 123 100 eiro apmērā [[17]](#footnote-17).

Savukārt Valsts policija 2021. gadā līdz 30. novembrim uzsākusi 25 kriminālprocesus saistībā ar noziedzīgiem nodarījumiem maksātnespējas jomā.[[18]](#footnote-18)

*Veiktas citas aktivitātes maksātnespējas jomas pilnveidošanā*

2021. gadā noslēdzās darbs pie fiziskās personas atbrīvošanas no parādsaistībām mehānisma izstrādes. Vairāk informācijas par fiziskās personas atbrīvošanu no parādsaistībām pieejams Tieslietu ministrijas tīmekļvietnē sadaļā “[Fiziskās personas atbrīvošana no parādsaistībām](https://www.tm.gov.lv/lv/fiziskas-personas-atbrivosana-no-paradsaistibam)”.

Tāpat turpināts darbs pie [Direktīvas par pārstrukturēšanu un maksātnespēju](https://eur-lex.europa.eu/legal-content/LV/TXT/?uri=CELEX%3A32019L1023) ieviešanas, kas turpinās arī 2022. gadā.

1. Skat. Ministru kabineta 2020. gada 3. marta protokola Nr. 9 32. §. Pieejams: <http://tap.mk.gov.lv/mk/mksedes/saraksts/protokols/?protokols=2020-03-03>. [↑](#footnote-ref-1)
2. Skat. informatīvā ziņojuma “Par Maksātnespējas politikas attīstības pamatnostādņu 2016.–2020. gadam un to īstenošanas plāna īstenošanas starpposma novērtējumu par laikposmu no 2016. gada līdz 2017. gadam” 3. pielikumu. Pieejams: <http://tap.mk.gov.lv/lv/mk/tap/?pid=40475793&mode=mk&date=2020-03-03>. [↑](#footnote-ref-2)
3. Ieraksts pieejams šeit: <https://www.youtube.com/watch?v=oT_nfiBEUNo>. [↑](#footnote-ref-3)
4. Pieejams: <https://www.mkd.gov.lv/lv/tiesiskas-aizsardzibas-process>. [↑](#footnote-ref-4)
5. Pieejams: <https://www.tm.gov.lv/lv/2020-gads#vadlinijas-ka-veiksmigi-atrisinat-biznesa-paradsaistibu-problemas>. [↑](#footnote-ref-5)
6. Pieejams: <https://www.mkd.gov.lv/lv/jaunums/informativa-kampana-ka-pareizi-atgut-paradus>. [↑](#footnote-ref-6)
7. Turpat. [↑](#footnote-ref-7)
8. Pieejams: <https://www.mkd.gov.lv/lv/informativie-materiali>. [↑](#footnote-ref-8)
9. Skat.:

   “No 2. septembra kreditori drīkst iesniegt juridiskās personas maksātnespējas procesa pieteikumu”. Pieejams: <https://www.mkd.gov.lv/lv/jaunums/atlauts-iesniegt-juridiskas-personas-maksatnespejas-procesa-pieteikumu>;

   “20 eiro pabalsts senioriem nav pakļauts novirzīšanai kreditoru prasījumu segšanai fiziskās personas maksātnespējas procesā”. Pieejams: <https://www.mkd.gov.lv/lv/jaunums/par-20-eiro-pabalstu>;

   “200 eiro pabalsts pensijas saņēmējiem nav paredzēts kreditoru prasījumu segšanai fizisko personu maksātnespējas procesos”. Pieejams: <https://www.mkd.gov.lv/lv/jaunums/200-euro-pabalsts-pensijas-sanemejiem-nav-paredzets-kreditoru-prasijumu-segsanai-fizisko-personu-maksatnespejas-procesos>;

   “500 eiro atbalsts par katru bērnu nav paredzēts kreditoru prasījumu segšanai fizisko personu maksātnespējas procesos”. Pieejams: <https://www.mkd.gov.lv/lv/jaunums/500-euro-atbalsts-un-kreditoru-prasijumi>. [↑](#footnote-ref-9)
10. Pieejams: <https://www.fktk.lv/wp-content/uploads/2019/05/Arpustiesas_Vadlinijas_precizetas.pdf>. [↑](#footnote-ref-10)
11. Pieejams: <https://latvija.lv/DzivesSituacijas/2279/1_Maksatnespejas-process>. [↑](#footnote-ref-11)
12. Specializētās mācības “Finanšu informācijas analīze krāpniecisko darījumu identificēšanai” organizēja Valsts administrācijas skola 2021. gada 1. un 2. decembrī Eiropas Sociālā fonda projekta 3.4.2.0/15/I/002 “Valsts pārvaldes cilvēkresursu profesionālā pilnveide korupcijas novēršanas un ēnu ekonomikas mazināšanas jomā” ietvaros. [↑](#footnote-ref-12)
13. Vairāk informācijas pieejams: <https://www.mkd.gov.lv/lv/jaunums/mkd-direktore-i-steina-valsts-policijas-starptautiskaja-seminara-informe-par-interesu-konflikta-pazimem-administratora-riciba>. [↑](#footnote-ref-13)
14. Vairāk informācijas pieejams: <https://www.tm.gov.lv/lv/jaunums/ieludzam-uz-macibam-parrobezu-maksatnespejas-principi-un-prakse>. [↑](#footnote-ref-14)
15. Vairāk informācijas pieejams: <https://www.tm.gov.lv/lv/jaunums/ieludzam-uz-macibam-paradu-restrukturizacija-juristiem>. [↑](#footnote-ref-15)
16. Detalizētāka informācija būs pieejama Maksātnespējas kontroles dienesta 2021. gada ziņojumā. Līdz tam detalizēta informācija par tiesiskās aizsardzības procesa uzraugošajām personām un maksātnespējas procesa administratoriem pieejama Elektroniskajā maksātnespējas uzskaites sistēmā (bez autorizācijas). Pieejams: <https://emuspublic.ta.gov.lv/opendata/indextap> un <https://emuspublic.ta.gov.lv/opendata/indexmpa>. [↑](#footnote-ref-16)
17. Līdz 2020. gada 1. jūlijam uzsāktajās administratīvo pārkāpumu lietās naudas sods piemērots saskaņā ar Latvijas Administratīvo pārkāpumu kodeksa 166.35pantu, bet sākot ar 2020. gada 1. jūliju - saskaņā ar Maksātnespējas likuma 178. pantu. [↑](#footnote-ref-17)
18. Par Krimināllikuma 213. pantā noteiktā noziedzīgā nodarījuma iespējamu izdarīšanu uzsākti 7 kriminālprocesi, par Krimināllikuma 214. pantā – 1 kriminālprocess, par Krimināllikuma 215. pantā – 17 kriminālprocesi. [↑](#footnote-ref-18)